b"\n_START_ARTICLE_\nMohammed ben Mizzian\n_START_SECTION_\nJoventut\n_START_PARAGRAPH_\nBen Mizzian era fill del caid marroqu\xc3\xad Mohamed Ameziane, cabdill de Mazuza i fidel als colonitzadors espanyols. Va n\xc3\xa9ixer a Beni Ansar, a la Prov\xc3\xadncia de Nador), l'1 de febrer del 1897 i de petit va assistir a l\xe2\x80\x99Escola Ind\xc3\xadgena de Melilla. Segons el diari El Telegrama del Rif, als 13 anys, durant una visita del rei Alfons XIII a l'Escola Ind\xc3\xadgena, Mohammed ben Mizzian va sortir a la pissarra i va resoldre un problema a m\xc3\xa9s a m\xc3\xa9s d'assenyalar correctament a un mapa d'Europa rius, regions i capitals. Alfons XIII li va preguntar que qu\xc3\xa8 volia ser de gran i li va contestar que: capit\xc3\xa0. A partir d'aleshores ben Mizzian seria apadrinat per Alfons XIII i, al complir 16 anys, amb el seu pare ja mort, ingressaria a l'Acad\xc3\xa8mia d'Infanteria de Toledo, modificant la llei per permetre que un alumne no cristi\xc3\xa0 hi estudi\xc3\xa9s._NEWLINE_El 1916 va sortir de l'acad\xc3\xa8mia amb la graduaci\xc3\xb3 d'alferes i va ser destinat al nord d'\xc3\x80frica, on al cap de dos anys va ascendir a tinent. Durant la Guerra del Rif (1921-1926), Mizzian va dirigir tropes marroquines contra el cabdill rifeny Abd el-Krim. Ferit durant la Batalla d'Annual el 1921, va ser ascendit primer a capit\xc3\xa0, el 1923, i m\xc3\xa9s tard a comandant, el 1925, per m\xc3\xa8rits de guerra. Va ser durant aquesta campanya que Mizzian va comen\xc3\xa7ar a relacionar-se amb els altres militars africanistes, com Francisco Franco, amb qui sempre tindria una relaci\xc3\xb3 d'amistat i a qui salvaria la vida el 1924.\n_START_SECTION_\nGuerra Civil espanyola\n_START_PARAGRAPH_\nUn informe de principis de l'etapa del Front Popular espanyol de la Uni\xc3\xb3 Militar Republicana Antifeixista de Melilla el citava com un dels cinc \xc3\xbanics militars de la Circumscripci\xc3\xb3 Oriental del Marroc sense un sentit espec\xc3\xadfic antirepublic\xc3\xa0. Tot i aix\xc3\xb2, despr\xc3\xa9s d'una reuni\xc3\xb3 amb l'enlla\xc3\xa7 del general Mola, Juan Segu\xc3\xad Almuzara, a finals de la primavera es va afegir a la conspiraci\xc3\xb3 per enderrocar el govern republic\xc3\xa0 espanyol._NEWLINE_El juliol de 1936 estava destinat com a comandant del II batall\xc3\xb3 de regulars 5, amb seu a Segangan, uns 20\xc2\xa0km al sud de Melilla. A la tarda del 17 de juliol, tot just rebre les not\xc3\xadcies de la sublevaci\xc3\xb3, va dirigir el seu batall\xc3\xb3 cap a Melilla on va enfrontar-se contra les tropes de regulars 2 de la base d'hidroavions de l'Atalay\xc3\xb3n, on un nombre redu\xc3\xaft de soldats de les Forces A\xc3\xa8ries de la Rep\xc3\xbablica Espanyola, dirigits per Virgilio Leret Ruiz, va mantenir-se fidel i es van oposar als revoltats. Laret es va rendir despr\xc3\xa9s d'un breu intercanvi de trets, on van morir un sergent i un soldat, i a continuaci\xc3\xb3 va ser afusellat ell i tota la guarnici\xc3\xb3._NEWLINE_Amb la vict\xc3\xb2ria al Marroc, el 14 d'agost de 1936, Mizzian va aterrar a Jerez de la Frontera i va continuar dirigint el seu batall\xc3\xb3 durant la presa de l'Alc\xc3\xa0sser de Toledo i l'atac contra Madrid. Durant la batalla de la Ciutat Universit\xc3\xa0ria de Madrid Mizzian resultaria ferit en combat i seria ascendit a tinent coronel i posteriorment participaria en la Batalla de Santander. El 1938, com a coronel, seria assignat al comandament de la 1a divisi\xc3\xb3 de Navarra i participaria en la Batalla de l'Ebre i a l'ofensiva de Catalunya.\n_START_SECTION_\nCrims de guerra\n_START_PARAGRAPH_\nMohammed ben Mizzian, durant la Guerra Civil espanyola, seria protagonista de diversos crims de guerra, concretament: violacions, assassinat de presoners i pillatge._NEWLINE_Els fets van ser recollits a la revista Foreign Affairs per l'historiador i periodista John Whitaker l'octubre del 1942. Acabat el setge de l'Alc\xc3\xa0sser de Toledo els 200 ferits que hi havia a l'hospital de San Juan Bautista van ser executats llan\xc3\xa7ant-los granades de m\xc3\xa0._NEWLINE_Mizzian tamb\xc3\xa9 va prometre dones blanques a la seva tropa si prenien Madrid, per\xc3\xb2 abans d'aix\xc3\xb2 ja va for\xc3\xa7ar a la prostituci\xc3\xb3 tant a dones marroquines com a noies de la zona a un bordell de Navalcarnero. Durant la caiguda de Manresa almenys 3 manresanes, despr\xc3\xa9s d'intentar-les violar, i un soldat ferit van ser assassinats a mans de tropes de Mizzian._NEWLINE_A m\xc3\xa9s a m\xc3\xa9s, les forces marroquines tamb\xc3\xa9 eren famoses pels saquejos, ja que eren una tropa que entenia la guerra com una manera de fer negoci. Especialment buscaven or ja fos robant-lo a punta de can\xc3\xb3 en el cas de les joies o extraient les peces dentals dels ciutadans. Sovint, despr\xc3\xa9s del pillatge aprofitaven per col\xc2\xb7locar parades de productes escassos: tabac, xocolata, licors, pl\xc3\xa0tans...\n_START_SECTION_\nPostguerra\n_START_PARAGRAPH_\nAcabada la Guerra Civil espanyola, el dictador Francisco Franco el va nomenar comandant general de Ceuta. El 1953 va ser ascendit a tinent general i se li va donar el comandament de la Capitania General de la VIII Regi\xc3\xb3 Militar (Gal\xc3\xadcia). El 1955 tornaria a ser ascendit, a capit\xc3\xa0 general de Can\xc3\xa0ries._NEWLINE_Amb la independ\xc3\xa8ncia del Marroc l'any 1956 el rei Muh\xc3\xa0mmad V del Marroc li va demanar que s'encarregu\xc3\xa9s de l'organitzaci\xc3\xb3 del nou ex\xc3\xa8rcit marroqu\xc3\xad i per aix\xc3\xb2 va demanar la baixa de l'ex\xc3\xa8rcit espanyol, sent-li concedida el 22 de mar\xc3\xa7 del 1957._NEWLINE_Al Marroc es va ocupar en primer moment del lloc d'inspector de les Forces Armades Reials i el 1957-58, juntament amb el futur rei Hassan II, va dirigir la repressi\xc3\xb3 de la sublevaci\xc3\xb3 del Rif, bombardejant els habitants amb napalm._NEWLINE_El 1964 va ser nomenat ministre de defensa del Marroc i el 22 de febrer de 1966 Hassan II el va enviar com ambaixador del Marroc a Madrid. El 1970 va tornar a formar part del govern com ministre d'estat i el 17 de novembre d'aquell any va ser ascendit a mariscal, convertint-se amb el militar de m\xc3\xa9s alta graduaci\xc3\xb3 de l'ex\xc3\xa8rcit marroqu\xc3\xad._NEWLINE_El 27 de mar\xc3\xa7 de 1975, va ser ingressat a l'Hospital General de l'Aire, a Madrid, on va morir l'1 de maig seg\xc3\xbcent a causa d'una greu malaltia. Les seves restes van ser traslladades al Marroc._NEWLINE_El 2006, una de les seves filles, Leila, va obrir un museu privat dedicat a la mem\xc3\xb2ria del seu pare a la seva localitat natal a Beni Ensar, instal\xc2\xb7lat a una casa que li va regalar Franco."